Informácia o priebehu a výsledkoch pracovnej návštevy
predsedu vlády Slovenskej republiky Roberta Fica
v Írsku v dňoch 12.-13. novembra 2006

Predseda vlády SR Robert Fico uskutočnil v dňoch 12.-13. novembra 2006 pracovnú návštevu Írska. Slovenský premiér sa stretol s predsedom vlády Írska Bertie Ahernom a prijala ho prezidentka Mary McAleese. Na pôde Národného fóra o Európe vystúpil s prejavom zameraným na predstavenie hlavných priorít slovenskej zahraničnej a európskej politiky a poskytol tiež rozhovor pre írsky denník The Irish Times.

1. Informácia z rokovania predsedu vlády SR Roberta Fica s predsedom vlády Írska Bertie Ahernom

Podstatná časť rozhovoru (cca 1 hod.) sa uskutočnila medzi štyrmi očami. Následne premiéri R. Fico a B. Ahern informovali obe delegácie o hlavných bodoch ich rokovania. Konštatovali, že bilaterálne vzťahy medzi Slovenskom a Írskom sú bezproblémové a návštevy vrcholných predstaviteľov prispievajú k budovaniu vzájomného dialógu. V súčasnosti žije a pracuje v Írsku približne 25 tisíc Slovákov. Podľa R. Fica sú Slováci s prácou v Írsku spokojní, vláda SR však bude robiť všetko pre to, aby sa títo ľudia vracali späť domov, hoci si uvedomuje, že to bude trvať istý čas. 

Obaja predstavitelia sa zhodli v názore, že je potrebné podporiť vzájomný obchod. V tejto súvislosti B. Ahern informoval o plánovanej írskej obchodnej misii na čele so štátnym tajomníkom pre podnikanie, obchod a zamestnanosť na Slovensko, ktorá sa uskutoční koncom novembra 2006 a vyjadril presvedčenie, že bude mať úspešný priebeh. R. Fico zdôraznil, že írske investície na Slovensku sa môžu stať dobrým príkladom pre ostatných zahraničných investorov.

Dôležitým bodom rokovania boli otázky spojené s európskymi záležitosťami. Premiéri si vymenili názory na novú finančnú perspektívu a čerpanie prostriedkov EÚ. Ako uviedol B. Ahern, írski experti radi sprostredkujú skúsenosti, ktoré Írsko nadobudlo v oblasti čerpania štrukturálnych a Kohézneho fondu. Pripravovaná návšteva podpredsedu vlády SR pre znalostnú spoločnosť, európske záležitosti, ľudské práva a menšiny v Dubline dňa 30. novembra 2006 bude v tomto smere dobrou príležitosťou. Pri téme energetiky obaja predstavitelia zhodne konštatovali, že je dôležitý jednotný európsky prístup a riešenie energetickej politiky na európskej úrovni. Taktiež potvrdili, že stanoviská Slovenska a Írska týkajúce sa Zmluvy o ústave pre Európu sú veľmi podobné.

Slovenský predseda vlády informoval partnera o angažovaní sa SR v Iraku a Afganistane Taktiež sa diskutovalo na tému vysielania vojenských jednotiek do krízových oblastí, hlavne v kontexte aktuálnej situácie v Libanone.

Počas rokovaní premiérov prebiehalo paralelne stretnutie slovenskej a írskej delegácie. Obe strany zdôraznili dôležitosť ďalšieho rozvoja bilaterálnych vzťahov a konštatovali, že Írsko i Slovensko ako relatívne malé krajiny majú mnoho spoločných záujmov.

Írska strana sa zaujímala, či slovenskí občania v Írsku pracujú vo všeobecnosti v oblastiach zodpovedajúcich ich vzdelaniu. Ako informovala slovenská strana, často ide o prípady zamestnania na nižšie kvalifikovaných miestach než na aké majú vzdelanie. Keďže občania z nových členských krajín prichádzajúci do Írska za prácou často nemajú potrebné jazykové znalosti, nemôžu sa zamestnať na mieste primeranom ich vzdelaniu. V súčasnosti však pribúdajú ľudia, ktorí pracujú na miestach zodpovedajúcich ich kvalifikácii, ako napríklad lekári, architekti alebo programátori. Vo všeobecnosti mnohí z nich plánujú zostať v Írsku len určitú dobu (2-3 roky) a chcú sa vrátiť späť domov. Podľa zástupcov Írska prílev pracovnej sily z nových členských krajín znamenal veľký prínos pre írsku ekonomiku. Uviedli, že v súčasnosti až 10% obyvateľstva Írska tvoria cudzí štátni príslušníci, kým pred 10 rokmi to bolo len cca 4%. 

Ďalšia časť rokovaní delegácií sa týkala európskych záležitostí. Slovensko podporuje ďalšie rozširovanie EÚ aj z pohľadu vlastných pozitívnych skúseností z členstva. Obe strany sa zhodujú v podpore rozšírenia EÚ o Chorvátsko a vyjadrili presvedčenie, že sa podarí v reálnom časovom horizonte vyriešiť technické otázky spojené s jeho členstvom. V prípade Turecka ide o zložitejší problém. Niektoré otázky sa Turecko zaviazalo vyriešiť do konania decembrového summitu EÚ, mnohé však v krátkom čase nebudú vyriešené.

Slovenská delegácia informovala partnerov o rozhodnutí vlády SR otvoriť svoj pracovný trh pre občanov Bulharska a Rumunska od januára 2007. Írska vláda na základe skúseností z veľkého prílevu pracovnej sily do Írska od mája 2004 a po zohľadnení pozícií ostatných členských krajín EÚ (najmä Spojeného kráľovstva) rozhodla, že zatiaľ neotvorí svoj pracovný trh pre občanov týchto dvoch budúcich členských krajín. 

V súvislosti so zámerom Slovenskej republiky vstúpiť do eurozóny v roku 2009 indikovala slovenská strana ako pravdepodobne jediný potenciálny problém dodržanie prípustnej miery inflácie, nakoľko rýchly ekonomický rast by sa mal podľa prognóz udržať aj v nasledujúcich rokoch. Írska strana uviedla, že vstup ich krajiny do eurozóny sa uskutočnil s podporou obyvateľstva. To, že Spojené kráľovstvo, ako jeden z hlavných obchodných partnerov Írska, nemá jednotnú menu euro, spôsobilo iba drobné komplikácie pre obchodníkov z hľadiska výmenného kurzu. 

V prípade pokračovania ratifikácie Zmluvy o ústave pre Európu sa musia vo viacerých krajinách vrátane Írska uskutočniť referendá. Rok 2007 bude podľa írskej delegácie veľmi dôležitý aj z hľadiska termínu konania prezidentských volieb vo Francúzsku. Bude zložité získať podporu írskeho obyvateľstva, ak zmluva nebude prezentovaná ako jednotný dokument. 

Írska strana stručne informovala o stretnutí predsedu vlády B. Aherna s predsedom Európskej komisie J. M. Barrosom, ktoré sa uskutočnilo 8. novembra 2006. Predmetom ich rozhovoru bol severoírsky mierový proces a otázky spojené so Zmluvou o ústave pre Európu, s budúcnosťou Európy a s rozširovaním.

Medzi ďalšie okruhy tém, o ktoré sa zaujímali írski partneri, patrili otázky spojené s pôsobením SR v Bezpečnostnej rade OSN a angažovanie sa Slovenskej republiky pri riešení problematiky Kosova. 

Na záver stretnutia predseda vlády SR R. Fico pozval írskeho predsedu vlády B. Aherna na návštevu SR. 

2. Informácia o stretnutí predsedu vlády SR Roberta Fica s prezidentkou Írska Mary McAleese-ovou

Počas návštevy predsedu vlády SR R. Fica sa uskutočnilo jeho prijatie prezidentkou Írska Mary McAleese-ovou. Prezidentka vyzdvihla úroveň vzájomných vzťahov a vyjadrila potešenie z nadchádzajúcej návštevy prezidenta SR v Írsku v marci 2007. R. Fico informoval o stretnutí s predsedom vlády Írska. Poďakoval tiež za pozornosť, ktorú venuje prezidentka slovenskej komunite v Írsku, čo vyjadrila aj svojou návštevou Zastupiteľského úradu SR v Írsku v septembri 2006, kde sa stretla so slovenskými krajanmi.

3. Vystúpenie predsedu vlády SR Roberta Fica na pôde Národného fóra o Európe spojené s diskusiou

V prejave v Národnom fóre o Európe predseda vlády SR zdôraznil, že občania SR sa skôr zaujímajú o praktické výsledky členstva SR v EÚ. Programové vyhlásenia vlády SR je zamerané na sociálnu oblasť, sociálny štát a kopíruje hlavné priority Lisabonskej agendy. Dôležitým aspektom súčasnej vlády je posilnenie ekonomickej dimenzie v zahraničnej politike a diplomacii. Predseda vlády SR ocenil prístup Írska voči novým členským krajinám EÚ a vyjadril presvedčenie, že otvorenie pracovného trhu prinieslo pozitívne výsledky a že aj slovenskí občania efektívne prispeli k rastu írskej ekonomiky.

V rámci diskusie sa predstaviteľ strany Sinn Féin zaujímal o výsledok rozhodnutia Ústavného súdu v prípade iniciatívy skupiny občanov, ktorá podala sťažnosť na Ústavný súd SR namietajúc ratifikáciu Zmluvy o ústave pre Európu v Národnej rade SR. V súvislosti s voľným pohybom pracovnej sily vyzdvihol, že každá krajina sa musí starať o to, aby sa jej ľudia vracali späť a pomáhali budovať krajinu, ako tomu bolo v prípade Írska.
 
Zástupca najväčšej opozičnej strany Fine Gael sa zaujímal o postoj SR k prípadnej revízii textu Zmluvy o ústave pre Európu. 

Za vládnu stranu Fianna Fáil vystúpila poradkyňa predsedu vlády pre politické otázky. Zaujímala sa o opatrenia, ktoré prijala vláda SR na podporu diskusie o EÚ medzi obyvateľstvom a aké sú očakávania zo vstupu Bulharska a Rumunska do EÚ. 

Zástupca Labour Party sa zaujímal, aké sú opatrenia novej vlády na ochranu práv menšín v SR a o názor predsedu vlády SR na situáciu vo frakcii socialistov v Európskom parlamente. 

Predstaviteľka strany Zelených sa zaujímala o vzťahy EÚ – Rusko a SR – Rusko, vzťahy EÚ a NATO a v rámci rozširovania o možný vstup Ukrajiny do EÚ. 

V reakcii R. Fico uviedol, že v prípade sťažnosti skupiny občanov k ratifikácii Zmluvy o ústave pre Európu ide o tzv. akademickú diskusiu. SR je za pokračovanie procesu ratifikácie a celkové zjednodušenie inštitucionálneho rámca EÚ. V prípade nastolenia alternatívnych riešení je SR flexibilná. Zmluva ako taká nie je zaujímavou témou pre obyvateľov, diskutuje sa v podstate len na politickej úrovni. 

V otázke vstupu Bulharska a Rumunska do EÚ a otvorenia pracovného trhu pre ich občanov sa rozhodnutie vlády SR opieralo o mnohé analýzy. Viaceré z nich naznačujú, že SR bude pre tieto krajiny len tranzitnou krajinou. Vstup týchto krajín do EÚ nepredstavuje pre SR žiaden problém. Naopak, v krajine sú mnohé oblasti, kde SR pociťuje nedostatok pracovných síl, ako napr. zdravotné sestry. 

Slovenská republika garantuje postavenie národnostných menšín a vláda SR v tejto oblasti nevidí nijaký problém. V SR žije viacero národnostných menšín, najpočetnejšia 10%-ná je maďarská.

Vláda SR by nemala byť hodnotená podľa zloženia koalície, ale podľa svojej konkrétnej politiky. V máji 2007 sa európski socialisti znovu vrátia k posúdeniu členstva strany Smer v tejto frakcii.  

Krajiny vstupujúce do EÚ by mali byť dostatočne pripravené. Ukrajina predstavuje určitý problém vzhľadom na pomerne vysokú mieru korupcie a nedokonalý právny systém. Slovensko podporuje ašpirácie Ukrajiny na vstup do EÚ, keďže ide o veľkú krajinu, s ktorou susedí, a jej vstup by pôsobil v regióne stabilizačne. 

4. Záver

Rokovania možno hodnotiť ako úspešné. Strany si vymenili základné názory a pozície k  spomenutým otázkam. Vzhľadom na podobnosť krajín čo do veľkosti a počtu obyvateľstva sa potvrdili viaceré zhodné alebo blízke postoje v mnohých otázkach (Zmluva o ústave pre Európu, rozširovanie, zintenzívnenie vzájomných politických a ekonomických vzťahov). Návšteva vyzdvihla potrebu ďalších intenzívnych bilaterálnych kontaktov. V tomto kontexte je vhodné zamerať rokovania podpredsedu vlády SR pre znalostnú spoločnosť, európske záležitosti, ľudské práva a menšiny počas jeho návštevy koncom novembra 2006 na skúsenosti Írska z čerpania štrukturálnych fondov a Kohézneho fondu EÚ a znalostnú ekonomiku.